Nii baihate Calileea conemuri jeraque cuha Jesosone jana,
sacuha cuure arajiin cachaauru,
cunaitenacaauru rautaane coaracuruhane jaun.
Nii janate cuu atane ucuuno choae iniin nelauriariin lauheque Jesoso,
aina nerelanaa nichaanune aina,
Jorioocuru beseta Fasocoa catainajeein.
Nii jaunte arajiin turuuruha cachaaurune jaun:
“Chu lenone coreterihacache,
caa arajiin cachaauru rai”,
naain bajae Ferifi rai Cana Coaunera Calaohi Jesoso.
Niicha ichaneni coitucuha natiinte bajae Jesoso Ferifi caje,
“Toohanrichaaincha”,
naain.
Niritiin bajaane jana:
“Coroata fashai janoniane amihanenaa core jeeoneein faan coretichaachene niha natiin coatiha caa arajiin cacha naineriheita”,
naa Ferifine baihate:
“Caute ne caa canaanai rai saoquijieein faan,
nii baiha coroatajaain ate,
naaonjoaain niqui,
nete caa araainei cacha nainenere carijiei”,
naa nii Simoon Fedoro ocoala Anderesine jaunte:
“Saan.
Acaauru rai aitocuchete nelauriaauruhine satiin”,
naa Jesosone jaunte:
“Nii omane choae nelauriaauchera”,
naauruhane jana,
nelauriaaure nii saoqui oaraancai quichaauru nejesina,
enecuru,
canaanaihuru,
naaojoain janijilanaana.
Nii janate nii faan teberiaain:
“Nariha”,
naain Cana Coaunera bajaane baiha,
nii aina nerelanaa nichaanune rai nii faan te Cana Coaunera Calaohi Jesoso,
chaluhacaanune coina.
Chaluhacaanune janate,
nii saoqui oharaancai cacha naine nii faan.
Jerichanejeein techu nainecohanajae nii ate.
Nii janate,
inaeneeuruhane jana cautihane jaun:
“Caa caute curujuaain raauche nijiaohane coataa”,
naa Jesoso,
aina nerelanaa nichaanune raine jaun,
curuhacaanune janate ne,
lechoonca coroata omariin faan caute.
Nitohaneeinte caute,
nii saoquijiei faan nefaain.
Nii coaraainte:
“Caate caa chauratane que turuha uha niicha jerecuri Cana Coaunera letono canaacha cohajeinecaihara”,
naaure cachaauru.
Nii jaunte jataain acaauru curuaanaa reey neein Jesoso tenaa jereein,
counujueein amanaa jerecuruhane coarajihane jaun,
acaauru que janoriin amue rautaenihane jaun.
Nitohaneeinte acaauru que janoriin amuhin,
atane ucuuno que iniha cue Jesoso,
cuu jelai basiinjiin neeorihane coina.